钦定古今图书集成/历象汇编/庶征典/第002卷 > 晋
## 钦定古今图书集成/历象汇编/庶征典/第002卷 > 晋

### 武帝太康七年以灾异诏求直言

按《晋书武帝本纪》：太康七年春正月甲寅朔，日有蚀
之。乙卯，诏曰：“比年灾异屡发，日蚀三朝，地震山崩。邦
之不臧，实在朕躬。公卿大臣，各上封事，极言其故，勿
有所讳。”

按《八王故事》，太康七年正旦日蚀，诏公卿大臣各上

失序，故奸宄不禁。乃者荆州之城，妖灾仍兴；任城国
都，水流变赤。延三朝之始，日有蚀之，孟阳节过，坚冰
未消。臣等琐才，听优高位，可谓小人而乘君子之器，
宜就显戮，以答天意。谨免官，徒跣上所假章绶。”诏曰：
“阴阳失序，朕刑政失中所致也。其使冠履勿复道。”

### 元帝大兴元年以雷震暴雨诏上封事

按《晋书元帝本纪》：大兴元年十一月庚申，诏曰：“朕以
寡德，纂承洪绪，上不能调和阴阳，下不能济育群生，
灾异屡兴，咎征仍见。壬子、乙卯，雷震暴雨，盖天灾谴
戒，所以彰朕之不德也。群公卿士，其各上封事，具陈
得失，无有所讳，将亲览焉。”

### 哀帝隆和元年诏以灾异亲行祈禳不果

按《晋书哀帝本纪》，隆和元年诏曰：“元象失度，亢旱为
患。岂政事未洽，将有板筑渭滨之士邪？其搜扬隐滞，
蠲除苛碎，详议法令，咸从损要。”按《孔严传》，隆和元
年诏曰：“天文失度，太史虽有祈禳之事，犹衅眚屡彰。
今欲依鸿祀之制，于太极殿前庭亲执虔肃。”严谏曰：
“鸿祀虽出《尚书大传》，先儒所不究，历代莫之兴。承天
接神，岂可以疑殆行事乎！天道无亲，唯德是辅。陛下
祇顺恭敬，留心兆庶，可以消灾复异。皆已蹈而行之，
德合神明。丘祷久矣，岂须屈万乘之尊，修杂祀之事。
君举必书，可不慎欤！”帝嘉之而止。